runetrust/blame-folketinget-dk huggingface dataset:
Svend Auken (S), 2002-02-06:
Mener ministeren ikke, at det kan være rimeligt, at vi, når undersøgelsens resultat foreligger, den uvildige undersøgelse, eksempelvis i kredsen af energireformpartier tager en drøftelse om, hvorvidt den måde, vi driver vores tilsyn på i dag - og som ministeren jo ikke har ansvaret for, det er mig, der har haft ansvaret for den - men at vi tager en åbenhjertig drøftelse af den for at se, om den er tilfredsstillende, om den eventuelt kan gøres bedre?
Simon Emil Ammitzbøll (RV), 2006-12-01:
Men hvis det nu skulle forholde sig sådan, at regeringspartierne og regeringen stemmer sådan, som de har sagt fra Folketingets talerstol at de vil gøre det, vil jeg endnu en gang appellere til de gæve Venstrefolk, der i foråret trodsede partilinjen og sørgede for, at lesbiske og enlige nu kunne få kunstig befrugtning betalt af det offentlige, og sige: Når man har sagt a og sagt, at lesbiske kan få kunstig befrugtning på offentlige sygehuse, ligger det i fuldstændig naturlig forlængelse, at man også siger b og sikrer, at lesbiskes børn kan få forældre, der har lige så mange ugers barselorlov som heteroseksuelle forældre, og som kan sørge for, at børnene får den samme arvemæssige sikkerhed, som hvis de havde haft heteroseksuelle forældre.
Lars Løkke Rasmussen (V), 2004-04-21:
Men hvis det skal have konsekvens, går det jo fint hånd i hånd med, at når man har fået alle chancer for at være informeret om, at nu er det altså i morgen, har det altså også en pris, hvis man alligevel svigter i den situation. Så det er ikke et enten-eller, men et både-og, og det vil da i øvrigt også indgå, når jeg nu skal til at administrere den her hjemmel.
Mogens Lykketoft (S), 1998-12-17:
De ændringer, der gennemføres for de kommende 60-årige, har to dimensioner: For det første bliver det mere økonomisk fordelagtigt at trække sig senere tilbage end i dag, det er samfundsøkonomiens interesse, og det var en af de opgaver, vi skulle løse. For det andet sparer vi på statens tilskud til dem, der trækker sig før 67 år på to måder.
Sofie Lippert (SF), 2025-10-09:
Det er jeg glad for at høre, og jeg tror derfor bare, jeg vil spørge, om ordføreren og Alternativet ikke vil være med til – for jeg vil i hvert fald gerne være med til det – at vi måske alle sammen kunne blive lidt bedre til at tale det ind i den politiske samtale og vise, at der faktisk findes en vej, som er betydelig grønnere end det, vi ser i dag.
Jens Joel (S), 2016-05-12:
Når det så er sagt, vil jeg sige, at vi også har sagt til regeringen, at vi stadig væk synes, at der er nogle spørgsmål om afgifter, f.eks. et PSO-spørgsmål, man skal have løst, og vi har efterlyst, at regeringen spiller ud med, hvordan den synes man kan løse nogle af de problemer, sådan at man enten kan hjælpe de virksomheder, som kan være presset af særlig høje energiomkostninger, eller at man i det hele taget bare kan få lavet om på de afgifter, der står i vejen for den grønne omstilling og for nogle af vores konkurrenceudsatte virksomheder.
Kim Behnke (UP), 2001-03-01:
Dér kunne man godt bruge de penge frem for at kaste 110 mio. kr. unødvendigt ned i lommerne på Århus Sporveje, fordi det er dem, der absolut skal køre med busserne. Det er altså sådan nogle eksempler, der er rundtomkring i landet, som gør, at kommunerne burde formulere en udbudspolitik, præcis som forslaget her stiller krav om.
Søren Søndergaard (EL), 2003-10-10:
Men det er fuldstændig korrekt forstået, at Enhedslisten i den situation, hvor der er et folketingsvalg, efter at der har været en folkeafstemning, selvfølgelig vil fremlægge sin politik på EU-området, og så må vælgerne støtte den eller lade være; det er jo op til vælgerne.
Per Clausen (EL), 2005-04-29:
Nogle har hvisket mig i øret, at der er kredse i USA, der siger, at det er meget vigtigt, at USA i hvert fald sørger for ikke at gøre noget, før EU gør noget, og så kan man jo spørge sig selv, om den parallelitet virker fremmende eller blokerende på processen.
Torsten Schack Pedersen (V), 2006-04-18:
Med den ændring af det her forslag i forhold til det, der var sendt ud til at starte med, er jeg helt sikker på, at vi får den fornødne tid og den gode mulighed for i dialog med branchen at sikre, at vi får en bestemmelse, når vi er færdige, som sikrer, at branchen også kan se, at der er en sammenhæng, og at vi præcis ved, hvad vi lovgiver om.
Poul Nødgaard (DF), 2006-03-31:
Det lovforslag, jeg står med her i hånden, L 177, er et lovforslag, Dansk Folkeparti fuldt og helt kan tilslutte sig, fordi det er et lovforslag, der er helt nødvendigt at gennemføre, i relation til at vi nu har haft en kommunalreform, og at vi skal have alt det sat på plads omkring regionerne og rigsrevisorer og statsrevisorer.
Frode Sørensen (S), 2000-02-10:
Målet må være at indbygge iværksætteraspektet i alle relevante uddannelser for i det mindste at give eleverne et afsæt for deres egne muligheder. Det vil være gavnligt for dansk erhvervslivs muligheder for i fremtiden fortsat at kunne tilpasse sig hurtigt, tænke nye tanker, udvikle nye produkter og serviceydelser, når de positive erfaringer fra statusrapporten omsættes i reformer af uddannelsessystemet.
Benny Engelbrecht (S), 2008-06-12:
Og det er jo rent faktisk også det, som både hr. Steen Gade og jeg har sagt her fra talerstolen, altså at vi bakker fuldstændig klokkeklart op om, at der skal samles flere batterier ind, og at den lov, vi er nået frem til, ser rigtig fornuftig ud.
Ole Birk Olesen (LA), 2014-10-31:
Men Københavns Lufthavn og Billund Lufthavn betjener jo forskellige kunder rent geografisk, så jeg vil høre, om ministeren har en idé om, om drøftelserne om den dobbeltbeskatningsaftale, der er indgået mellem den irske regering og den danske regering, har påvirket Ryanairs beslutning om at lukke 14 af 18 ruter fra Billund.
Ellen Trane Nørby (V), 2019-04-03:
Det, vi til gengæld lægger ud i forvaltningerne i forhold til det nære og det sammenhængende, vil jo være forankret ude i sundhedsfællesskaberne, hvor Københavns Kommune vil indgå i et sundhedsfællesskab, og hvor Amager-Hvidovre Hospital fortsat vil komme til at dække op mod de her 250.000 københavnere, som ikke vil opleve ændringer i den gode betjening, de får på Amager Hospital lige nu.
Carsten Bach (LA), 2016-11-11:
På den måde kan vi forhåbentlig også imødegå uhensigtsmæssige situationer, hvor Klagenævnet i første omgang undlader at anvende muligheden for at opprioritere en lang række presserende klagesager; den slags fejladministration skal der gøres op med, samtidig med at sagsbehandlingstiden skal reduceres markant.
Henriette Kjær (KF), 1997-11-07:
Det opfatter jeg som et problem, for det er dyrere for samfundet at bruge skadestue og vagtlæge, og det er i sidste ende dårligere for patienten, for den bedste behandling, når det drejer sig om banale lidelser, får man hos sin egen læge, der kender én godt og ved, hvilken familie man kommer fra, og hvordan ens arbejdsmæssige forhold er. Det er alt andet lige lettere for den praktiserende læge at stille en korrekt diagnose og hjælpe patienten bedst muligt.
Mette Bock (LA), 2012-04-13:
Hvis fru Ida Damborg nu gentager, at hun har tillid til, at alt det her vil være på plads, inden loven træder i kraft, vil jeg gerne spørge: Hvis det nu viser sig, at det ikke er på plads, vil SF og fru Ida Damborg så udskyde, at loven implementeres som foreslået?
Ole Vagn Christensen (S), 2004-04-13:
Målet med lovforslaget er at sikre, at indehavere af fødevarebutikker og restaurationsvirksomheder har kendskab til de relevante regler, som skal efterleves for at sikre fair og lige vilkår i branchen, og lovforslaget giver mulighed for, at myndighederne i højere grad kan gribe ind over for bevidste og systematiske overtrædelser af reglerne.
Pernille Vermund (NB), 2020-06-18:
Vi er fuldstændig enige i, at hvis man er sigtet for en forbrydelse og lagringen efter 10 år ophører, kan der være en udfordring i forhold til at opklare forbrydelser, som ikke på gerningstidspunktet havde indicier og beviser nok, men som man efterfølgende finder beviser for.
Poul Nødgaard (DF), 2001-04-06:
Der er også klare fordele ved at leve i disse områder, hvortil kommer, at der derudover også samfundsmæssigt set er store fordele ved, at Danmarks yderområder udvikler sig som attraktive områder både for bosætning og naturligvis også for en sund og fornuftig erhvervsudvikling.
Gitte Lillelund Bech (V), 2000-05-16:
Jeg vil gøre hr. Ole Sohn opmærksom på, at jeg forholdt mig til trafikministerens lange tale før, hvor trafikministeren klart tilkendegav, at alle opgørelserne viste, at man uden problemer kunne udtrække 750 mio. kr. og efterfølgende den ene mia. kr., og det mener jeg faktisk ikke er sandt, for der er ikke taget højde for den oprensning af jorden, der er nødvendig.
Søren Pape Poulsen (KF), 2018-12-04:
Det er rigtig vigtigt, at man som borger kan stole på, at indsamlede midler rent faktisk går til det formål, man er blevet stillet i udsigt, og lige så vigtigt er det, at arv og gaver, som fonde modtager, ikke bare ender låst på en bankkonto, men kan bruges til velgørende formål.
Jacob Buksti (S), 1998-10-08:
Den oprindelige tanke i den danske velfærdsmodel er, at alle borgere har lige ret til en række ydelser, der sikrer den enkelte tryghed i forhold til f.eks. sygdom, barsel og arbejdsløshed; ydelser, der giver den enkelte mulighed for udfoldelse som f.eks. lige adgang til uddannelse, og ydelser, der udjævner indkomsten over livsforløbet, f.eks. børnepenge, SU og folkepension - alt sammen finansieret solidarisk, nemlig over skatterne.
Helle Thorning-Schmidt (S), 2012-10-04:
Hvis Venstre har glemt det, kan jeg henvise til et svar, som skatteministeren har givet på et spørgsmål i Skatteudvalget, og her fremgår det, at VK-regeringen mere end 130 gange hævede skatter og afgifter, mens hr. Lars Løkke Rasmussen var statsminister, altså inden for en ganske kort periode.
Kim Andersen (V), 2011-06-24:
Men Venstre kan ikke støtte Socialdemokratiet og Socialistisk Folkepartis ændringsforslag om automatisk tortgodtgørelse, fordi det nødvendigvis må være sådan, at det ikke er den kategori af kriminalitet, man har været udsat for, som er afgørende for, om man får tortgodtgørelse, men derimod hvad man reelt i hvert enkelt tilfælde er blevet påført af gener og lidelser.
Marcus Knuth (V), 2018-05-30:
Jeg tror, grønlandsk som modersmålet og det primære sprog taler for sig selv, og det mener jeg at vores færøske kollegaer faktisk er et rigtig godt eksempel på, for der har man rigtig god erfaring med selvfølgelig at bevare færøsk som modersmålet, men samtidig at have dansk på et så højt niveau, at rigtig mange unge færinger går videre til gymnasiet og derefter til en videregående uddannelse i Danmark – og selvfølgelig ved siden af det lærer engelsk.
Jann Sjursen (KRF), 1999-05-11:
Det er væsentligt for os, fordi hensynet til at få fri handel ikke må stå over hensynet til miljøet eller til arbejdstagerrettigheder, for nu at nævne et af de andre spørgsmål, som indgår i det forslag til vedtagelse, hr. Jørn Jespersen på en række partiers vegne har fremsat her i dag.
Flemming Møller Mortensen (S), 2015-05-05:
Jeg har tidligere som både grønlands- og færøordfører her fra talerstolen givet udtryk for, at jeg mener, vi har en særlig udfordring i forhold til at få børn og unge inden for rigsfællesskabet til at få et større kendskab til alle tre parter inden for rigsfællesskabet og kongeriget, altså at børn og unge får viden og forståelse for rigsfællesskabet, men også forskellighederne.
Sophie Hæstorp Andersen (S), 2003-02-27:
Det tog lige lidt tid for mig at få det til sådan helt at falde til bunds, men jeg er rimelig overbevist om, at fru Birthe Skaarup faktisk sagde, at de her 14- og 21-genstande-kampagner og uge 40-kampagnen var af det onde, fordi de gav folk indtryk af, at de bare kunne drikke løs.
Morten Østergaard (RV), 2007-02-21:
Derfor spørger jeg: Vildledte ministeren Folketingets Integrationsudvalg den 14. december 2006, eller er situationen i mellemtiden blevet værre, siden det i dag åbenbart er nødvendigt at sætte en prop i og undgå at sende folk hjem, mens man er i gang med at forberede nye initiativer?
Susan Kronborg (RV), 2021-03-11:
Som det blev fastlagt i en politisk aftale i 2017, er der en indsats mod kvotekoncentration i dansk fiskeri, og den indsats vil Radikale Venstre i hvert fald i forbindelse med udvalgsarbejdet sørge for bliver fastholdt, også i forbindelse med at man implementerer reglerne her fra EU.
Mette Thiesen (DF), 2024-01-16:
Når man laver så vidtgående en lovgivning, er man sådan set også nødt til som ansvarlig lovgiver at tjekke, at den faktisk virker efter hensigten, og der er altså nogle af de sager, der har været fremme, hvor man godt kan sætte spørgsmålstegn ved, om der de facto er indført en eller anden afart af omvendt bevisbyrde.
Peter Kofod (DF), 2024-05-22:
Så kan ministeren forstå, og jeg er godt klar over, at det er i kanten af emnet, formand, at jeg er lidt overrasket over, at det er kulturministeren, der er ude med en meget hård kritik af Dansk Folkeparti, når vi har en digitaliseringsminister, som jeg jo synes var den naturlige i forhold til hele det her spørgsmål?
John Dyrby Paulsen (S), 2007-09-11:
Vi lægger op til reelle forhandlinger, så et bredt flertal i Folketinget kan sige: Vi vil have det, vi vil have det, og vi vil have det, så vi får en afbalanceret aftale om en skattereform i Danmark - lige nøjagtig det modsatte af det, regeringen har gjort.
Anni Matthiesen (V), 2023-11-30:
Vi skal også være ærlige omkring – og det har Lotte Rod og jeg jo også debatteret tidligere – at rigtig, rigtig mange vælger samfundsfaglig engelsk i dag, og det kan også være noget af det, vi er nødt til igen at få ind på bordet for at drøfte, om vi skal have ændret på de ting.
Carina Christensen (KF), 2011-02-24:
Hr. Steen Gade sagde i sit ordførerindlæg, at vi helt overordnet har to valgmuligheder, når vi skal sikre fremtidig vækst i Danmark: Enten kan vi vælge at være rigtig, rigtig modige herinde på Christiansborg og så bare give den fuld skrue og satse på nogle meget oplagte vækstområder, eller også kan vi lige så godt opgive det hele på forhånd og helt opgive at have virksomheder her i landet.
Kim Edberg Andersen (DD), 2024-10-24:
Det er det der med, at jeg tænker, at man med de 600 mio. kr., som erhvervslivet i forvejen spytter ind – den forventede halve milliard, de kommer til at have i omkostninger up front – ligesom har løftet byrden, og så kan man sige, at de sidste 18 mio. kr. for det der, som måske er lidt symbolpolitik, måske er mere symbol, end det er ydelse.
Ebbe Kalnæs (CD), 2001-05-08:
Jeg beslutter mig ofte for, at jeg ikke vil lade mig provokere af fru Vibeke Peschardt, når fru Vibeke Peschardt starter en trafikdebat, for det kan fru Vibeke Peschardt næsten få ethvert lovforslag til at blive til. Bare for at få proportionerne på plads, når vi bliver ved at tale biler og transport: 75 pct. af al transport i Danmark foregår i bil, ca. 14-15 pct. er kollektiv trafik, resten er gående og cyklende.
Mette Reissmann (S), 2014-02-21:
Jeg synes ikke, jeg fik noget klart svar fra hr. Martin Henriksen, men det hænger vel sammen med, at hr. Martin Henriksen overhovedet ikke er bekendt med, hvordan en helt normal dagligdag er i en daginstitution, hvor pædagogerne heldigvis er optaget af at lave en masse med børnene i stedet for at rende rundt og give hånd, hver eneste gang de ser en forælder.
Poul Erik Dyrlund (S), 1997-12-02:
Kernen i det her forslag er, at arbejdsgivere, der gør noget ekstraordinært for at forbedre arbejdsmiljøet på deres virksomheder, de, som gennemfører endnu skrappere og bedre regler end dem, vi laver her i Folketinget, kan få belønning i form af lavere bidrag til sikringsordningen.
Karina Lorentzen Dehnhardt (SF), 2009-05-26:
Alt det til trods er vi selvfølgelig glade for, at der er bevilget en saltvandsindsprøjtning på ca. 100 mio. kr. til at rette op på forholdene, men vi må også notere os, at det kun er en saltvandsindsprøjtning, som holder i et års tid, og at der ikke har været penge til at ansætte ekstra dommere.
Troels Lund Poulsen (V), 2007-10-04:
Heroverfor står Socialdemokraterne, der påstår, at vi skærer ned på uddannelserne, samtidig med at de i deres seneste finanslovforslag ikke afsætter en eneste ekstra krone til handelsskolerne, erhvervsskolerne, gymnasierne, til at uddanne lærere for, og der er heller ikke flere penge til universiteterne.
Peter Skaarup (DF), 2009-04-02:
Jeg ved ikke, om fru Karina Lorentzen læser aviser, men i 24timer her den 30. marts udtalte Carl Andersen, der er funktionschef i SKAT og har med det her at gøre - og jeg citerer: Tidligere, da vi fik oplysninger fra grænsepolitiet og tjekkede folks pas, var det meget nemmere at vurdere, hvem vi skulle tjekke for eksempelvis våben.
Marianne Jelved (RV), 1999-02-24:
Temaet vil være hovedemnet på det halvårlige møde i Valutafondens Interimskomité i april 1999, hvor jeg selv skal deltage, og det vil formentlig indgå i den rapport, som ecofinministrene i EU skal udarbejde til Det Europæiske Råds møde i Köln i juni.
Karsten Hønge (SF), 2016-05-20:
Den ene nation er større end de andre, men ud fra en international målestok må man vel sige, at det er tre små folkeslag, og det er måske i virkeligheden forklaringen på, at fællesskabet er så stærkt, og at det er til fordel og glæde for alle ligeberettigede parter – en fin lille gestus er i øvrigt de nye flagdage trods det lidt finurlige forløb op til det.
Knud Erik Hansen (SF), 2001-05-10:
Der ligger nogle meget vage og bløde formuleringer om, hvornår ting er væsentlige og ikke væsentlige, som vi synes det er vigtigt at få nærmere præciseret, så at vi ikke kommer ud og laver nogle opsigelser, uden at der faktisk er berettiget grund til, at man opsiger folk.
Anne Baastrup (SF), 2004-04-22:
om, at når man sidder som adoptionsmyndighed og skal gå ind i samtalen med en enlig adoptant, gør man meget ud af at spørge om, hvordan adoptanten vil klare det i de forskellige situationer, for som enlig adoptant er man mere sårbar, ligesom når det er et gift par, hvor der er nogle parrelationer - der er måske stor aldersforskel, store forskelle i uddannelse - hvor der er nogle specielle omstændigheder, som så gør, at man går ind og spørger ind til de omstændigheder.
Aage Frandsen (SF), 2000-01-18:
Der er en masse ting, som får støtte af tips- og lottomidler, hvor man sagtens kunne sige, at de lige så godt kunne ligge i finansloven, så derfor er der ikke noget med, at vi vil frede den måde, som nogle partier har valgt at bruge tips- og lottomidlerne på.
Kim Behnke (UP), 2001-05-18:
Ja, DAB meddelte, at hvis det skulle være tilfældet, så skulle den kommunegaranti, der ligger på 90 mio. kr., indfries, hvorefter kommunen sagde til det lokale boligselskab: I har at blive hos DAB, som jo så har fuldstændig fri adgang til at forhøje administrationsomkostningerne. Den 7. maj 2001 kunne man læse i Berlingske Tidende, at det selskab, der hedder Kuben, altså det gamle fra Bikuben, tilbyder at gå ind og give millionbesparelser ved at overtage ejendomsadministrationen.
Kristian Thulesen Dahl (DF), 2000-03-01:
Jeg vil så bede statsministeren om at bekræfte, at der i aftes har været holdt et møde med de socialdemokratiske ministre på Marienborg, hvor man på mødet har diskuteret folkeafstemningen om ØMU'en og herunder diskuteret en eventuel fremrykning af den tidsplan, der indtil nu har været officiel, nemlig at man til efteråret skulle have en socialdemokratisk partikongres, og at man først derefter skulle tage stilling til et konkret lovforslag her i Folketingssalen, som efterfølgende kunne danne baggrund for en folkeafstemning.
Astrid Krag (S), 2022-06-03:
Jeg mener, at det i den forbindelse er vigtigt at være sig bevidst, at målgruppen af personer, der bliver taget for besiddelse af stoffer til eget forbrug, er bred – helt fra den unge, som kun lejlighedsvis f.eks. til fester i weekenden en gang imellem bruger stoffer, til meget, meget udsatte mennesker, som har et årelangt misbrug bag sig i kombination med andre svære livsomstændigheder.
Jakob Sølvhøj (EL), 2021-12-07:
Som jeg hører debatten, nok ikke lige i dag, men ellers, breder der sig en erkendelse af, at der er alt for lidt fleksibilitet i ældreplejen i dag, og at der er brug for at ændre ved de styringsmodeller, hvor der tænkes alt for meget i køb og salg, og hvor der tænkes alt for meget i opdelte enkeltydelser og alt for lidt i mulighederne for at tilpasse hjælpen efter den enkelte ældres individuelle behov.
Troels Christensen (V), 2011-03-31:
Formålet med lovforslaget er, at vi får indført bestyrelser på nogle af uddannelsesinstitutionerne under Kulturministeriet, og at vi får ansat en rektor for Det Kongelige Danske Kunstakademis Billedkunstskoler, hvor der tidligere var det, man kalder for kollektiv ansættelse.
Lars Barfoed (KF), 2008-02-27:
Alt det synes jeg at vi skal diskutere i den proces, ministeren har sat i gang omkring opdateringen af civilsamfundsstrategien, og jeg vil gerne takke ministeren for, at den proces er sat i gang, for det er jo netop udtryk for en samlet vurdering af både den økonomiske prioritering af ngo'erne og af den kvalificerede måde, hvorpå vi inddrager ngo'erne på bedst mulig vis - i sidste ende til gavn for de fattigste mennesker i denne verden.
Jørn Jespersen (SF), 2002-03-11:
Det forslag til vedtagelse, der er fremsat af en meget lang række af partier, har vel ikke den store betydning, der er jo ikke rigtig noget indholdsmæssigt i det, så den eneste reelle betydning er vel i virkeligheden, at man udskyder indsatsen en lille smule, i forhold til hvad der ellers var lagt op til.
Frank Aaen (EL), 1999-05-12:
Derfor vil vi sige, at hver eneste gang, der kommer forslag, der letter skattebyrden for de laveste indtægter, herunder også lave indtægter for unge, der har en meget lav indkomst, i kraft af at de kun er avisbude, eller hvad ved jeg, så støtter vi det, men at gå ind og lægge en særlig aldersgrænse mener vi ikke er foreneligt med de principper, vi har for vores skattepolitik.
Lennart Damsbo-Andersen (S), 2021-04-06:
Egentlig er det jo lidt ærgerligt eller på en kedelig baggrund, at det overhovedet er nødvendigt at behandle muligheden for, at kommuner kan drive såkaldte bosætningshuse, for som mine gode kolleger i Udvalget for Landdistrikter og Øer sikkert husker, har vi, hver gang vi er kommet forbi Ærø, også kigget på øens bosætningshus og hørt om den store succes, som det har været gennem årene.
Flemming Bonne (SF), 2010-05-07:
Dansk Folkeparti har støttet samtlige af de her reformer, og nu står vi så og diskuterer en regionalpolitisk redegørelse i dag, hvor vi skal prøve at finde løsninger på, hvordan vi kan genskabe balancen i Danmark og få noget udvikling tilbage til de yderområder, der har mistet.
Thomas Jensen (S), 2013-05-23:
Som det ser ud nu, har Folketinget fuld kontrol over, om en dobbeltbeskatningsaftale skal træde i kraft, for her i Folketinget har vi i hvert fald mange gange haft de her aftaler til behandling, og på den måde er det med almindeligt flertal, vi vedtager lovene om det her i Folketinget.
Morten Messerschmidt (DF), 2009-02-06:
Altså, hvis politikerne sidder sådan og udveksler synspunkter i det ene rum og ikke rigtig kan blive enige om noget, mens Domstolen sidder i det andet rum og - dom på dom på dom - træffer afgørelser, som er bindende for alle 27 medlemslande ned i mindste detalje, og som båndlægger vores arbejdsmarked og fuldstændig underminerer flexicuritymodellen, så kræver det altså en noget alternativ tilgang til EU-systemet at sige, at det er en stor succes for de folk, der sidder inde i det lille rum og ikke har nogen beslutningskompetence og i øvrigt ikke kan blive enige om noget som helst.
Dan Jørgensen (S), 2015-01-27:
Al lovgivning, der har at gøre med fødevareproduktion i Danmark, skal gennemgås, og hvis vi på noget sted har en mere restriktiv lovgivning end resten af EU, skal det så vidt muligt ophøre – så vidt muligt skal vi følge den mindst restriktive EU-tilgang til det her.